Document ID: 32007D0075

KOMISJONI OTSUS,
22. detsember 2006,
millega luuakse siirdehindade eksperdirühm
(2007/75/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut
ning arvestades järgmist:
(1)
Komisjoni talituste ettevalmistatud uurimuses “Ettevõtete maksustamine siseturul” (1) on rõhutatud siirdehindadega seotud maksuprobleemide kasvavat mõju siseturul.
(2)
Teatises “Takistusteta siseturg - strateegia ettevõtete konsolideeritud tulumaksubaasi loomiseks seoses ELis sooritatud toimingutega” (2) tunnistas komisjon vajadust kasutada siirdehindade asjatundjate abi.
(3)
2002. aastal loodi mitteametlikult Euroopa Liidu ühine siirdehindade foorum.
(4)
Loomisest alates on ELi ühises siirdehindade foorumis toimunud liikmesriikide ja erasektori vajalikud arutelud, mille tulemusena esitas komisjon kaks tegevusjuhendit, mille liikmesriigid nõukogus vastu võtsid.
(5)
Arvestades nimetatud foorumi antud positiivset kogemust ja komisjoni jätkuvat vajadust sellise organi järele, tuleks foorumi töö jätkamine sätestada ametlikus dokumendis. Seepärast on vaja moodustada siirdehindade valdkonna ekspertide töörühm ning määratleda selle ülesanded ja struktuur.
(6)
Siirdehindade eksperdirühm peaks koosnema siirdehindade valdkonna valitsus- ja erasektori ekspertidest.
(7)
Siirdehindade eksperdirühm peaks komisjoni abistama ja nõustama siirdehindadega seotud maksuküsimustes.
(8)
Eksperdirühma liikmete jaoks tuleks ette näha teabe avaldamise eeskirjad, piiramata komisjoni turvalisuseeskirju, mis on kehtestatud komisjoni otsuse 2001/844/EÜ, ESTÜ, Euratom (3) lisas.
(9)
Töörühma liikmete isikuandmete töötlemisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (4)
(10)
On otstarbekas määrata ajavahemik käesoleva otsuse rakendamiseks. Komisjon kaalub sobival ajal selle ajavahemiku pikendamist,
ON TEINUD JÄRGMISE OTSUSE:
Artikkel 1
Siirdehindade eksperdirühm
Siirdehindade eksperdirühm, edaspidi “eksperdirühm”, moodustatakse alates 1. märtsist 2007.
Eksperdirühma nimetatakse ELi ühiseks siirdehindade foorumiks.
Artikkel 2
Ülesanded
Eksperdirühma ülesanded on järgmised:
-
toimida foorumina, kus ettevõtete eksperdid ja riikide maksuametite eksperdid saavad arutleda siirdehindadega seotud probleemide üle, mis võivad takistada ühenduses piiriülest majandustegevust;
-
nõustada komisjoni siirdehindadega seotud maksuküsimustes;
-
aidata komisjonil leida OECD suuniste (5) kohaseid praktilisi lahendusi, et ühtsustada ühenduses siirdehindu käsitlevate eeskirjade kohaldamist.
Artikkel 3
Konsulteerimine
1. Komisjon võib konsulteerida eksperdirühmaga kõikides siirdehindadega seotud küsimustes.
2. Eksperdirühma esimees võib soovitada komisjonil konsulteerida konkreetses küsimuses eksperdirühmaga.
Artikkel 4
Koosseis ja liikmete nimetamine
1. Eksperdirühmas on kuni 43 liiget, kelle hulka kuulub:
(a)
üks esindaja igast liikmesriigist;
(b)
kuni 15 erasektori esindajat;
(c)
esimees.
2. Liikmesriike esindavad liikmed määratakse asjaomaste riigiasutuste poolt. Kõnealused liikmed peavad olema avalikud teenistujad, kes tegelevad siirdehindade valdkonnaga.
3. Erasektorit esindavad liikmed määrab komisjon spetsialistide hulgast, kellel on kogemused ja pädevus siirdehindade valdkonnas.
4. Kandidaadid, kes loeti eksperdirühma kuulumiseks sobivaks, kuid keda selle liikmeteks ei nimetatud, võidakse kanda reservnimekirja, mida komisjon võib kasutada asendusliikmete nimetamiseks
5. Erasektorit esindavad liikmed nimetatakse ametisse isikuliselt ja nad nõustavad komisjoni välistest mõjudest sõltumatult.
6. Nad teavitavad komisjoni aegsasti mis tahes huvide konfliktist, mis võib kahjustada nende erapooletust.
7. Komisjon nimetab ka esimehe.
8. Eksperdirühma liikmed nimetatakse ametisse kaheks aastaks õigusega olla ametisse tagasi valitud. Nad jäävad ametisse kuni nende asendamiseni või kuni nende ametiaeg lõpeb.
9. Liikmeid võib asendada nende ametiajal järgmistel juhtudel:
a)
liige astub tagasi;
b)
liige ei suuda enam eksperdirühma aruteludele tõhusalt kaasa aidata;
c)
liige ei täida asutamislepingu artikli 287 nõudeid;
d)
liige ei täida lõike 5 nõuet olla välistest mõjudest sõltumatu;
e)
liige ei ole täitnud lõike 6 nõuet teavitada komisjoni aegsasti huvide konfliktist.
10. Isikuliselt ametisse nimetatud liikmete nimed avaldatakse maksunduse ja tolliliidu peadirektoraadi kodulehel. Liikmete nimesid kogutakse, töödeldakse ja avaldatakse vastavalt määrusele (EÜ) nr 45/2001.
Artikkel 5
Töökord
1. Eksperdirühm võib komisjoni nõusolekul moodustada alarühmi, kes uurivad konkreetseid küsimusi eksperdirühma antud volituste alusel. Alarühmad saadetakse pärast ülesannete täitmist laiali.
2. Kui komisjon peab vajalikuks või kasulikuks, võib komisjoni esindaja kutsuda eksperdirühma töös, arutlustes või alarühma töös osalema eksperte või vaatlejaid, kes on pädevad päevakorras olevates küsimustes.
Vaatlejatena kutsutakse osalema eelkõige kandidaatriikide ja OECD sekretariaadi esindajaid.
3. Eksperdirühma või alarühma aruteludes või töös osalemisel saadud teavet, mis on komisjoni arvates konfidentsiaalne, ei tohi avaldada.
4. Eksperdirühm ja selle alarühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused.
5. Komisjoni ametnikud, kes tunnevad menetluse vastu huvi, võivad koosolekutel osaleda.
6. Eksperdirühm võtab vastu oma töökorra vastavalt komisjoni vastuvõetud töökorra standardeeskirjadele.
7. Komisjoni talitused võivad avaldada või Internetis (6) kättesaadavaks teha eksperdirühma kokkuvõtteid, järeldusi, osalisi järeldusi või töödokumente asjaomase dokumendi algkeeles.
Artikkel 6
Kulude hüvitamine
Komisjon hüvitab liikmetele, ekspertidele ja vaatlejatele eksperdirühma tegevusega seotud reisikulud ja vajaduse korral elamiskulud vastavalt komisjoni välisekspertide kulude hüvitamise korrale.
Liikmetele, ekspertidele ja vaatlejatele nende osutatud teenuste eest hüvitust ei maksta.
Koosolekute kulud hüvitatakse eksperdirühmale komisjoni pädeva talituse eraldatud aastaeelarve piires.
Artikkel 7
Aegumine
Otsus kehtib 31. märtsini 2011.
Brüssel, 22. detsember 2006.

Labels: 2
9